
Tenir una llar no es tracta només de tenir un sostre, sinó de tenir un lloc al qual pertànyer
Una llar és un lloc del qual poder marxar i al qual sempre poder tornar. És el lloc on sentir-se segur i reconegut. On t'esperen, et reben i et cuiden. Una llar també és comunitat: una comunitat que no expulsa, sinó que abraça i empara amb força aquells qui en formen part. És diversa, tolerant i compassiva, i té la capacitat de dignificar cada persona sense deixar ningú fora. Però quan les xarxes comunitàries es debiliten i el vincle es trenca, augmenta la vulnerabilitat i el risc d'exclusió residencial, allunyant les persones de tenir una llar, un lloc al qual pertànyer.
El sensellarisme  no es redueix a la imatge de qui dorm al carrer. És la ruptura del vincle més essencial del ser humà: la llar. És la pèrdua de la família que sosté, de la xarxa que protegeix i de la certesa de tenir un lloc al món on la vida es pugui desenvolupar amb plenitud.
Les persones que acompanyam ens recorden què significa realment tenir una llar i què passa quan aquesta falta. Una llar és, per a elles, un espai de seguretat, estabilitat i llibertat. Un lloc on poder ser una mateixa, descansar, sentir-se segur i construir una vida. També és el punt des del qual és possible recuperar l'autonomia, millorar l'autoestima, enfortir els vincles familiars i obrir la porta a nous projectes de vida.
Quan aquesta llar no existeix, apareix la incertesa diària, l'estrès constant i la dificultat per sostenir la salut emocional. La falta d'habitatge no afecta només la part material, sinó totes les dimensions de la vida. Quan preguntem què canviaria amb una llar digna i segura, les respostes són contundents: "tot". Poder viure amb els fills, recuperar l'estabilitat, millorar la salut mental, accedir a una feina o simplement viure amb tranquil·litat. Perquè tenir una llar és tenir un lloc al qual pertànyer.
Les persones que acompanyem descriuen la realitat del sensellarisme com una experiència dura, inestable i inhumana. Parlen de la incertesa de no saber on viuran d'aquí a uns mesos, del desgast emocional i de la sensació d'exclusió. També assenyalen l'impacte de l'estigma social, la falta d'empatia i el judici constant. Demanen que la societat comprengui que aquesta situació no és una elecció i que qualsevol persona es podria trobar en ella.

Al mateix temps, recorden que l'habitatge és un dret i que les desigualtats estructurals influeixen directament en aquestes realitats. Conviden a mirar aquesta situació amb empatia, respecte i consciència social, reconeixent la dignitat de totes les persones. Davant de la mirada de rebuig o indiferència, apel·len a la solidaritat i a la responsabilitat col·lectiva.
En el dia a dia observem com les persones en situació de sensellarisme s'enfronten a prejudicis, estigmes i actituds discriminatòries que han anat en augment. Aquests discursos, que redueixen una realitat complexa a estereotips, alimenten el rebuig i contribueixen a deshumanitzar aquells qui la viuen. Davant d'això, cal qüestionar les mirades que responsabilitzen les persones de situacions que tenen causes estructurals. L'exclusió residencial no és una elecció individual, sinó el resultat de factors socials, econòmics i polítics. Combatre aquests discursos implica promoure una mirada basada en els drets humans, l'empatia i la responsabilitat col·lectiva.
L'increment de persones en situació de sensellarisme és alarmant i inacceptable. Cada dia, més persones són expulsades d'un sistema que no garanteix els drets més bàsics. La xarxa de recursos és insuficient, està saturada i és incapaç d'oferir una resposta digna.
Garantir drets no pot continuar sent opcional. No podem sostenir un model que prioritza el mercat per sobre de la vida i impedeix que totes les persones tinguin una llar, un lloc al qual pertànyer.
Parlar de sensellarisme és parlar de la pèrdua d'allò més essencial: la llar i la comunitat que ens sosté. Perquè quan una persona perd la seva llar, perd vincles, suport i la possibilitat de formar-ne part. Si la comunitat no és capaç de protegir els seus membres, tota la societat es debilita i la vulnerabilitat s'estén. L'exclusió de qui viu al carrer ens empobreix com a societat. Una comunitat cohesionada es construeix quan cuida els seus membres més vulnerables. Garantir un habitatge estable, segur i adequat és responsabilitat de les institucions, però també un compromís col·lectiva.
Reafirmem que la dignitat ha de ser sempre el punt de partida. Ningú neix per viure sense llar.
Ningú hauria de veure reduïda la seva existència a la intempèrie quan l'objectiu és clar: tenir una llar, un lloc al qual pertànyer.
Perquè una llar és un lloc d'escolta i afecte. De segones oportunitats. Un lloc on l'odi i els prejudicis es queden fora.
ATURA'T, ACOSTA'T. ACTUA.
¡NINGÚ SENSE LLAR!
